title: A Bizottság (EU) 2018/1304 határozata (2018. szeptember 19.) az „Eat ORIGINal! Unmask your food” elnevezésű javasolt polgári kezdeményezésről (az értesítés a C(2018) 6054. számú dokumentummal történt)

text:
                  28.9.2018

                  HU

                  Az Európai Unió Hivatalos Lapja

                  L 244/107

         A BIZOTTSÁG (EU) 2018/1304 HATÁROZATA
         (2018. szeptember 19.)
         az „Eat ORIGINal! Unmask your food” elnevezésű javasolt polgári kezdeményezésről

               (az értesítés a C(2018) 6054. számú dokumentummal történt)

         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:

                     (1)

                     Az „Eat ORIGINal! Unmask your food” (Egyél EREDETit! Leplezd le az ételed) elnevezésű javasolt polgári kezdeményezés tárgya: „Felhívjuk az Európai Bizottságot, hogy vezessen be kötelező származási nyilatkozatot minden élelmiszertermék esetében a csalások megelőzése, a közegészségügy védelme és a fogyasztók tájékoztatáshoz való jogának garantálása érdekében.”

                     (2)

                     A javasolt polgári kezdeményezés célkitűzései a következőkre vonatkoznak: „1. Az EU-ban forgalomban lévő valamennyi feldolgozott és feldolgozatlan élelmiszer esetében legyen kötelező a származási ország feltüntetése, ne legyenek eltérések a bejegyzett védjegyek és földrajzi jelzések esetében. 2. A feldolgozott élelmiszerek tekintetében az elsődleges összetevők esetében legyen kötelező a származás feltüntetése, ha az eltér a végtermék származásától. 3. Javuljon a címkék következetessége, ideértve az előállítási és feldolgozási módszerekre vonatkozó harmonizált információkat annak érdekében, hogy az átláthatóság biztosítva legyen a teljes élelmiszerláncban”.

                     (3)

                     Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy az európai polgári kezdeményezés révén részt vegyen az Unió demokratikus életében.

                     (4)

                     E cél elérése érdekében biztosítani kell, hogy az európai polgári kezdeményezés eljárásrendje és szükséges feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.

                     (5)

                     A Szerződések végrehajtása céljából az uniós jogi aktusok fogadhatók el Az Európai Unió működéséről szóló szerződés (EUMSZ) 114. cikk alapján a Szerződések végrehajtása céljából uniós jogi aktusok fogadhatóak el a tagállamok azon törvényi, rendeleti és közigazgatási rendelkezéseinek közelítésére, amelyek tárgya a belső piac megteremtése és működése.

                     (6)

                     Fenti okokból a javasolt polgári kezdeményezés nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.

                     (7)

                     Ezen túlmenően megalakult a polgári bizottság, és kijelölték a kapcsolattartó személyeket a rendelet 3. cikkének (2) bekezdésével összhangban, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.

                     (8)

                     Az „Eat ORIGINal! Unmask your food” elnevezésű javasolt polgári kezdeményezést ezért nyilvántartásba kell venni.

               ELFOGADTA EZT A HATÁROZATOT:

            1. cikk
            Az „Eat ORIGINal! Unmask your food” elnevezésű javasolt polgári kezdeményezés ezúton nyilvántartásba vételre kerül.

            2. cikk
            Ez a határozat 2018. október 2-án lép hatályba.

            3. cikk
            E határozat címzettjei az „Eat ORIGINal! Unmask your food” elnevezésű javasolt polgári kezdeményezés szervezői (a polgári bizottság tagjai), akiket Roberto Moncalvo és Christiane Foulier Lambert képvisel kapcsolattartóként.

            Kelt Brüsszelben, 2018. szeptember 19-én.

                  a Bizottság részéről

               Frans TIMMERMANS

                  első alelnök

            (1)  HL L 65., 2011.3.11., 1. o.